Asia C-429/07

Inspecteur van de Belastingdienst

vastaan

X BV

(Gerechtshof te Amsterdamin esittämä ennakkoratkaisupyyntö)

”Kilpailupolitiikka — EY 81 ja EY 82 artikla — Asetuksen (EY) N:o 1/2003 15 artiklan 3 kohta — Komission esittämät kirjalliset huomautukset — Komission päätöksellä määrätyn sakon verovähennyskelpoisuutta koskeva kansallinen riita-asia”

Julkisasiamies P. Mengozzin ratkaisuehdotus 5.3.2009 I ‐ 4836

Yhteisöjen tuomioistuimen tuomio (neljäs jaosto) 11.6.2009 I ‐ 4854

Tuomion tiivistelmä

Kilpailu – Yhteisön oikeussäännöt – Soveltaminen – Komission ja kansallisten tuomioistuinten välinen yhteistyö – Komission osallistuminen kansallisessa tuomioistuimessa vireillä olevan asian käsittelyyn

(EY 81, EY 82 ja EY 83 artikla; neuvoston asetuksen N:o 1/2003 15 artiklan 3 kohta)

Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta annetun asetuksen N:o 1/2003 15 artiklassa, jonka otsikkona on ”Yhteistyö kansallisten tuomioistuinten kanssa”, otetaan käyttöön vastavuoroinen tietojenvaihtojärjestelmä komission ja jäsenvaltioiden tuomioistuinten välillä ja säädetään komissiolle ja jäsenvaltioiden kilpailuviranomaisille määrätyissä olosuhteissa kuuluvasta mahdollisuudesta osallistua kansallisissa tuomioistuimissa vireillä olevien asioiden käsittelyyn.

Asetuksen N:o 1/2003 15 artiklan 3 kohdan ensimmäisen alakohdan sanamuodonmukaisen tulkinnan perusteella on katsottava, että edellytykseksi sille, että komissio voi omasta aloitteestaan esittää kirjallisia huomautuksia jäsenvaltioiden tuomioistuimille, on asetettu ainoastaan se, että EY 81 ja EY 82 artiklan johdonmukainen soveltaminen tätä edellyttää. Tämä edellytys voi täyttyä myös tilanteessa, jossa kyseessä olevaa oikeudenkäyntiä ei käydä EY 81 tai EY 82 artiklan soveltamisesta.

EY 81, EY 82 ja EY 83 artikla on lisäksi ymmärrettävä siten, että ne ovat osa sellaisten määräysten kokonaisuutta, joilla kielletään kilpailunvastaiset menettelyt ja määrätään seuraamukset niiden rikkomisesta, koska EY 83 artiklan tavoitteena on muun muassa kartellien ja määräävän markkina-aseman väärinkäytön tehokkaan valvonnan takaaminen. Kilpailunvastaisten menettelyjen kiellon periaatteen erottaminen seuraamuksista, jotka on tarkoitettu määrättäväksi kiellon rikkomisen perusteella, merkitsisi sitä, että kiellon noudattamista valvovien ja tällaisista menettelyistä seuraamuksia määräävien viranomaisten toiminta tehtäisiin tehottomaksi. Näin EY 81 ja EY 82 artikla olisivat tehottomia, ellei niiden rinnalla sovellettaisi EY 83 artiklan 2 kohdan a alakohdassa tarkoitettuja pakotteita. Sakot ja EY 81 ja EY 82 artiklan soveltaminen ovat olennaisella tavalla sidoksissa toisiinsa. Kansallisten tai yhteisön kilpailuviranomaisten EY 83 artiklan 2 kohdan a alakohdan perusteella määräämien sakkojen tehokkuus on näin ollen edellytys EY 81 ja EY 82 artiklan johdonmukaiselle soveltamiselle.

Päätös, jonka jäsenvaltion tuomioistuin antaa menettelyssä, joka koskee mahdollisuutta vähentää verotettavasta voitosta sakko tai osa sakosta, jonka komissio on määrännyt EY 81 tai EY 82 artiklan rikkomisen vuoksi, saattaa vaikuttaa kielteisesti EY 83 artiklan 2 kohdan a alakohdassa tarkoitettujen kilpailunvastaisten menettelyjen perusteella määrättävien seuraamusten tehokkuuteen ja vaarantaa näin EY 81 ja EY 82 artiklan johdonmukaisen soveltamisen.

Asetuksen N:o 1/2003 15 artiklan 3 kohdan ensimmäisen alakohdan kolmatta virkettä on siis tulkittava siten, että komissio voi sen nojalla omasta aloitteestaan esittää kirjallisia huomautuksia jäsenvaltion tuomioistuimessa menettelyssä, joka koskee mahdollisuutta vähentää verotettavasta voitosta sakko tai osa sakosta, jonka komissio on määrännyt EY 81 tai EY 82 artiklan rikkomisen vuoksi.

(ks. 24, 30, 33, 34, 36–38 ja 40 kohta sekä tuomiolauselma)